LIETUVOS RESPUBLIKOS ŪKIO MINISTRAS

įsakymas

DĖL reglamentuojamų profesinių kvalifikacijų pripažinimo apeliacinės komisijos PERSONALINĖS SUDĖTIES ir asmenų skundų nagrinėjimo tVarkos patvirtinimo

2016 m. birželio 7 d. Nr. 4-397

Vilnius

Vadovaudamasis Lietuvos Respublikos reglamentuojamų profesinių kvalifikacijų pripažinimo įstatymo 64 straipsnio 1 dalimi ir Lietuvos Respublikos Vyriausybės 2008 m. birželio 18 d. nutarimo Nr. 637 „Dėl Lietuvos Respublikos reglamentuojamų profesinių kvalifikacijų pripažinimo įstatymo įgyvendinimo“ 2.2.5 papunkčiu,

t v i r t i n u :

1. šios sudėties Reglamentuojamų profesinių kvalifikacijų pripažinimo apeliacinę komisiją (toliau – Komisija):

Osvaldas Šmitas	–	Lietuvos Respublikos ūkio ministerijos Ūkio plėtros departamento direktorius (Komisijos pirmininkas);
Birutė Kindurienė	–	Ūkio ministerijos Ūkio plėtros departamento Žmogiškųjų išteklių plėtros skyriaus patarėja (Komisijos pirmininko pavaduotoja);
Sandra Kvaraciejienė	–	Ūkio ministerijos Ūkio plėtros departamento Žmogiškųjų išteklių plėtros skyriaus vyriausioji specialistė (Komisijos sekretorė);
Rasa Balserienė	–	Lietuvos Respublikos sveikatos apsaugos ministerijos Farmacijos departamento Vaistinių ir farmacijos specialistų skyriaus vyriausioji specialistė;
Laura Bieliauskienė	–	Valstybinio turizmo departamento prie Ūkio ministerijos Turizmo veiklos priežiūros skyriaus vyriausioji specialistė;
Lina Frejutė	–	Lietuvos Respublikos finansų ministerijos Įstaigų veiklos priežiūros skyriaus vedėjo pavaduotoja;
Darius Gudinas	–	Lietuvos Respublikos švietimo ir mokslo ministerijos Mokymosi visą gyvenimą departamento Pedagogų veiklos skyriaus vyriausiasis specialistas;
Arūnas Jarašius	–	Valstybinės maisto ir veterinarijos tarnybos Teisės skyriaus vyriausiasis specialistas;
Dalia Jelinskienė	–	Sveikatos apsaugos ministerijos Sveikatos išteklių priežiūros ir inovacijų valdymo departamento Sveikatos priežiūros žmogiškųjų išteklių valdymo skyriaus vyriausioji specialistė, laikinai vykdanti skyriaus vedėjo funkcijas;
Giedra Katilauskienė	–	Studijų kokybės vertinimo centro Kvalifikacijų vertinimo skyriaus vedėja;
Jurgita Petlickaitė	–	Audito, apskaitos, turto vertinimo ir nemokumo valdymo tarnybos prie Lietuvos Respublikos finansų ministerijos Licencijavimo skyriaus vedėja;
Vaida Rudėnaitė	–	Lietuvos Respublikos teisingumo ministerijos Teisinių institucijų departamento Teisinės pagalbos skyriaus vyriausioji specialistė;
Gintarė Taluntytė	–	Europos teisės departamento prie Lietuvos Respublikos teisingumo ministerijos laikinai einanti Atstovavimo Europos Sąjungos teismuose skyriaus vedėjo pareigas;
Algimantė Treinienė	–	Lietuvos Respublikos aplinkos ministerijos Teritorijų planavimo, urbanistikos ir architektūros departamento Urbanistikos ir architektūros skyriaus vedėja;

2. Asmenų skundų nagrinėjimo tvarką (pridedama).

Ūkio ministras	Evaldas Gustas

PATVIRTINTA

Lietuvos Respublikos ūkio ministro

2016 m. birželio 7 d. įsakymu Nr. 4- 397

ASMENŲ SKUNDŲ NAGRINĖJIMO TVARKOS APRAŠAS

I SKYRIUS

BENDROSIOS NUOSTATOS

1. Asmenų skundų nagrinėjimo tvarkos aprašas (toliau – Aprašas) reguliuoja asmenų skundų dėl Lietuvos Respublikos kompetentingų institucijų (toliau – kompetentinga institucija) priimtų sprendimų, susijusių su kitoje valstybėje narėje įgytos profesinės kvalifikacijos pripažinimu, ir dėl Lietuvos Respublikos reglamentuojamų profesinių kvalifikacijų pripažinimo įstatymo (toliau – Įstatymas) 9 straipsnio 9 dalies 2 punkte nurodytų sprendimų (toliau – skundas) nagrinėjimo taisykles.

2. Skundus nagrinėja Reglamentuojamų profesinių kvalifikacijų pripažinimo apeliacinė komisija (toliau – Komisija). Komisija savo veikloje vadovaujasi Europos Sąjungos teisės aktais, reguliuojančiais profesinių kvalifikacijų pripažinimą, Įstatymu, Lietuvos Respublikos mokslo ir studijų įstatymu bei kitais Lietuvos Respublikos teisės aktais, reguliuojančiais atitinkamų profesijų atstovų profesinę veiklą.

3. Komisijos veiklą aptarnauja Lietuvos Respublikos ūkio ministerijos (toliau – Ministerija) Ūkio plėtros departamento Žmogiškųjų išteklių plėtros skyrius.

4. Apraše vartojamos sąvokos suprantamos taip, kaip jos apibrėžtos Įstatyme.

II SKYRIUS

SKUNDŲ PATEIKIMAS

5. Įstatymo 64 straipsnio 4 ir 5 dalyse nurodytus skundus Įstatymo 64 straipsnio 6 dalyje nustatytu terminu asmuo gali pateikti Ministerijai, adresu Vilnius, Gedimino pr. 38, raštu: tiesiogiai atvykus į Ministeriją, paštu ar elektroniniu būdu adresu: vienaslangelis@ukmin.lt.

III SKYRIUS

KOMISIJOS DARBO ORGANIZAVIMAS

6. Komisijos veiklos forma yra posėdžiai. Komisijos posėdžiai šaukiami pagal poreikį – atsižvelgiant į pateiktus skundus.

7. Komisijos posėdžiui vadovauja Komisijos pirmininkas, jo nesant – Komisijos pirmininko pavaduotojas (toliau – posėdžio pirmininkas).

8. Komisijos sekretorius, jo nesant – Komisijos pirmininko (posėdžio pirmininko) pavedimu kitas Komisijos narys organizuoja Komisijos darbą, tvarko dokumentaciją, suderinęs su Komisijos pirmininku šaukia Komisijos posėdžius.

9. Apie Komisijos posėdžio laiką ir vietą Komisijos sekretorius Komisijos nariams elektroniniu paštu praneša ne vėliau kaip prieš 3 darbo dienas iki posėdžio. Kartu Komisijos sekretorius Komisijos nariams pateikia gautų skundų kopijas, kitą su skundais susijusią posėdžiui skirtą medžiagą. Apie Komisijos posėdžio laiką ir vietą raštu ne vėliau kaip prieš 3 darbo dienas iki posėdžio dienos Komisijos sekretorius praneša skundą pateikusiam asmeniui ir kompetentingai institucijai, kurios sprendimas yra skundžiamas.

10. Komisija į posėdžius gali kviesti Ministerijos, kompetentingų institucijų ir kitų suinteresuotų institucijų ir įstaigų atstovus (toliau kartu – kiti posėdyje dalyvaujantys asmenys).

11. Komisijos posėdis yra teisėtas, jeigu jame dalyvauja ne mažiau kaip pusė Komisijos narių. Komisijos sprendimas priimamas paprasta posėdyje dalyvaujančių Komisijos narių balsų dauguma. Kiekvienas Komisijos narys turi po vieną balsą. Komisijos nariai gali balsuoti tik „už“ arba „prieš“. Komisijos sekretorius turi balso teisę. Jei Komisijos narių balsai pasidalija po lygiai, lemia posėdžio pirmininko balsas. Kiti posėdyje dalyvaujantys asmenys balsavimo teisės neturi ir balsavime nedalyvauja, tačiau posėdžio pirmininko leidimu gali pareikšti savo nuomonę Komisijos posėdyje svarstomais klausimais.

12. Balsavime negali dalyvauti Komisijos narys, jeigu svarstomas skundas dėl jį delegavusios kompetentingos institucijos priimto sprendimo.

13. Komisijos sprendimai įforminami posėdžio protokolais. Posėdžio protokole nurodoma Komisijos posėdžio data, eilės numeris, posėdžio dalyviai, svarstomi klausimai, pranešėjai bei kalbėję asmenys. Į posėdžio protokolą įrašomas Komisijos priimtas sprendimas kartu su Komisijos narių balsavimo rezultatais. Komisijos sekretorius per 5 darbo dienas nuo įvykusio posėdžio dienos surašytą posėdžio protokolo projektą išsiunčia elektroniniu paštu Komisijos nariams ir kitiems posėdyje dalyvavusiems asmenims, kurie pastabas dėl posėdžio protokolo projekto gali pateikti per 5 darbo dienas nuo protokolo projekto išsiuntimo dienos. Posėdžių protokolus pasirašo posėdžio pirmininkas ir Komisijos sekretorius. Posėdžių protokolų kopijos, nuorašai, išrašai prireikus išsiunčiami Komisijos nariams ir kitiems posėdyje dalyvavusiems asmenims.

IV SKYRIUS

SKUNDŲ NAGRINĖJIMAS

14. Komisijos sekretorius apie Ministerijoje gautą ir užregistruotą skundą nedelsdamas informuoja Komisijos pirmininką, o jo nesant – Komisijos pirmininko pavaduotoją.

15. Skundai nagrinėjami Komisijos posėdžiuose. Komisijos nariai ir kiti posėdyje dalyvaujantys asmenys gali pateikti klausimus skundą pateikusiam asmeniui ir kompetentingos institucijos, kurios sprendimas skundžiamas, atstovui.

16. Skundui nagrinėti Komisija gali pasitelkti atitinkamų sričių ekspertus.

17. Skundą pateikusio asmens ar kompetentingos institucijos, kurios sprendimas skundžiamas, atstovo neatvykimas į Komisijos posėdį, jeigu jiems apie posėdį buvo tinkamai pranešta, nėra kliūtis nagrinėti skundą ir priimti sprendimą.

18. Komisija gali atsisakyti nagrinėti skundą Įstatymo 64 straipsnio 8 dalyje nustatytais atvejais.

19. Komisija, išnagrinėjusi skundą, priima vieną iš Įstatymo 64 straipsnio 9 dalyje nurodytų sprendimų. Komisijos sprendimas turi būti motyvuotas.

20. Komisija, esant pagrįstų abejonių, gali kreiptis į valstybių narių atitinkamas institucijas ar įstaigas dėl skundą pateikusio asmens profesinės kvalifikacijos, įgytos toje valstybėje narėje.

21. Jei skundo nagrinėjimo metu Komisija nustato, kad sprendimas negali būti priimtas dėl trūkstamų dokumentų ar informacijos, Komisija gali paprašyti skundą pateikusio asmens per Komisijos nustatytą terminą, kuris negali būti trumpesnis kaip 3 darbo dienos, pateikti trūkstamus dokumentus ar informaciją. Jeigu skundą pateikęs asmuo per Komisijos nustatytą terminą nepateikia papildomų dokumentų ar informacijos, sprendimą Komisija priima vadovaudamasi turimais dokumentais ir informacija.

22. Komisija skundą turi išnagrinėti ir sprendimą priimti per Įstatymo 64 straipsnio 7 dalyje nustatytą terminą.

23. Komisijos sekretorius per 3 darbo dienas nuo posėdžio protokolo pasirašymo dienos išsiunčia posėdžio protokolo nutariamąją dalį paštu arba elektroniniu paštu skundą pateikusiam asmeniui ir kompetentingai institucijai, kurios sprendimas skundžiamas.

V SKYRIUS

BAIGIAMOSIOS NUOSTATOS

24. Skundą pateikęs asmuo, nesutinkantis su Komisijos sprendimu, gali jį skųsti administraciniam teismui Lietuvos Respublikos administracinių bylų teisenos įstatymo nustatyta tvarka.

___________________